चंडीगढ़। पंजाब में वोटिंग से ठीक पहले सिरसा जाकर डेरा सच्चा सौदा के मुखी गुरमीत राम रहीम इंसा के आगे नतमस्तक होने वाले अकालियों को पंथ से निकालने की तैयारी है। साथ ही इन नेताओं को अकाली दल से भी बाहर करने का रोडमैप बन चुका है। ये सब इसलिए, क्योंकि डेरे से समर्थन मांगने पर अकाली दल को पंजाब में ही नहीं, दुनियाभर के सिखों ने निशाने पर ले रखा है। तीन मेंबरी कमेटी इस पूरे मामले की जांच कर रही है। उसने उन नेताओं की लिस्ट भी तैयार कर ली है, जाे डेरे गए थे।
वोटिंग से चार दिन पहले ही डेरा सिरसा के अनुयायियों ने अकाली दल काे समर्थन देने की घोषणा कर दी थी। लेकिन, वोटिंग होने तक श्री अकाल तख्त के जत्थेदार ज्ञानी गुरबचन सिंह ने इस पूरे मामले में चुप्पी साधे रखी और फिर चुनाव खत्म होते ही एसजीपीसी को जांच के आदेश दे दिए।
एसजीपीसी प्रधान किरपाल सिंह बडूंगर ने बलदेव सिंह कायमपुर, गुरचरण सिंह ग्रेवाल और अमरजीत सिंह चावला की एक कमेटी बनाई। कमेटी के सदस्य गुरचरण सिंह ग्रेवाल ने माना कि सबूत मिल चुके हैं कि कौन-कौन से नेता डेरे गए थे। लेकिन, उन्होंने नाम नहीं बताए। लेकिन, ये बात सभी जानते हैं कि डेरा जाने वाले प्रमुख अकाली नेताओं में सिकंदर सिंह मलूका, परमिंदर सिंह ढींढसा, जनमेजा सिंह सेखों, सुरजीत सिंह रखड़ा, जगदीप नकई, प्रीत मोहिंदर सिंह, दिलराज सिंह भूंदड़ आिद थे। जाहिर है श्री अकाल तख्त की कार्रवाई भी इन्हीं पर होगी।
ये प्रमुख नेता गए थे डेरे
- सिकंदर सिंह मलूका
- परमिंदर सिंह ढींढसा
- जनमेजा सिंह सेखों
- सुरजीत सिंह रखड़ा
- जगदीप नकई
- प्रीत मोहिंदर सिंह
- दिलराज सिंह भूंदड़
जत्थेदार को भेजे गए दो लेटर; एक में उन नेताओं के नाम जिन्हें निकाला जाएगा, दूसरे में सुखबीर को सम्मानित करने की बात
अकाली दल के ही सूत्रों के अनुसार, डैमेज कंट्रोल के रोडमैप के तहत दो लेटर पहले ही श्री अकाल तख्त के जत्थेदार के पास पहुंच चुके हैं। ये श्री अकाल तख्त के लेटरहेड पर लिखे गए हैं। एक लेटर में उन नेताओं के नामों की लिस्ट है, जिन्हें पंथ से निकाला जाना है। दूसरे लेटर में अकाली दल के प्रधान सुखबीर बादल को सम्मानित करने वाली बात लिखी गई है।
सूत्र कह रहे हैं कि जैसे ही डेरे जाने वाले नेताओं को पार्टी से निकाला जाएगा, सुखबीर बादल उन्हें अकाली दल से भी निकाल देंगे। इसलिए श्री अकाल तख्त का आदेश मानने पर सुखबीर को सम्मानित करने की तैयारी है। हालांकि, जत्थेदार ज्ञानी गुरबचन सिंह का कहना है कि उन्हें ऐसे कोई लेटर नहीं मिले हैं।
पंजाब के डेरों से समर्थन मांगने वाले भी जांच के दायरे में...
जांच कमेटी के एक सदस्य ने ये भी बताया कि जांच तीन पहलुओं पर चल ही है, जिसमें पहले वो नेता शामिल हैं जो सिरसा गए थे। दूसरे वो नेता, जिन्होंने पंजाब में डेरों में जाकर समर्थन मांगा, तीसरे वे नेता हैं जिन्होंने डेरा सिरसा के नुमाइंदों के साथ मीटिंगें की थी।
बादल परिवार को देंगे क्लीनचिट
डेरा से समर्थन लेने के मामले में जांच कमेटी को ऐसा एक भी सबूत नहीं मिला, जिससे बादल परिवार की भूमिका साबित हो सके। दूसरी तरफ, अकाली दल के ही कई नेता मानते हैंं कि समर्थन की पूरी डील पार्टी लीडरशिप ने ही फाइनल की थी, कैंडिडेट्स ने नहीं।
श्री अकाल तख्त का फैसला मानेंगे : भूंदड़
सीनियर अकाली सांसद बलविंदर सिंह भूंदड़ ने माना कि चुनाव में सिरसा डेरा से मदद मांगी गई थी। श्री अकाल तख्त इस बारे में जो भी फैसला सुनाएगा, हम उसे मानेंगे।
hin_Deva hin_Deva hin_Deva hin_Deva npi_Deva hin_Deva awa_Deva awa_Deva awa_Deva mai_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva